
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Javier Marañón Montero és David Rodríguez Ballesta spanyol állampolgárokat egy sikertelen digitális televíziós projekttel kapcsolatban 2025. január közepén Malabóban letartóztatták, és 2025. április 7-én átszállították őket a Black Beach börtönbe, amely embertelen körülményeiről és az emberi jogok szisztematikus megsértéséről ismert;
B.	mivel a spanyol konzuli megkeresésekre késve reagáltak vagy akadályozták azokat, és a nagykövetet bekérették; mivel ezen uniós állampolgárok fogva tartása feszültté tette a Spanyolország és Egyenlítői-Guinea közötti viszonyt, és aggályokat vet fel az uniós polgárok külföldön történő védelmével kapcsolatban;
C.	mivel a spanyol diplomatákkal folytatott magánjellegű beszélgetéseik illegális lehallgatását követően megtorlásként mindkét férfit magánzárkába helyezték, és megtagadták az ügyvédjeikkel és családjukkal való kapcsolattartást;
D.	mivel a jelentések szerint egészségi állapotuk súlyosan romlik, különösen Montero úré, aki éhségsztrájkot folytat;
[bookmark: _Hlk210753313]E.	mivel Egyenlítői-Guineát 1979 óta Teodoro Obiang Nguema rezsimje irányítja, amely rezsimet széles körben a súlyos emberijog-sértések jellemezte autoriter diktatúrának tartanak;
F.	mivel nemzetközi és nem kormányzati szervezetek rendre számolnak be az emberi jogok megsértéséről, többek között külföldi állampolgárok önkényes fogva tartásáról és bebörtönzéséről, a börtönökben és fogvatartási létesítményekben uralkodó életveszélyes körülményekről, valamint a fogvatartottak elleni erőszakról és kínzásról;
G.	mivel a rendszerszintű korrupció miatt a nemzet hatalmas olajvagyona csak egy kis elit javát szolgálja, míg a lakosság nagy része mélyszegénységben él;
1.	határozottan elítéli az egyenlítői-guineai elfogadhatatlan fogvatartási körülményeket és a foglyokkal szembeni rossz bánásmód ismételt eseteit; úgy véli, hogy ezek a nemzetközi emberi jogi jogszabályok egyértelmű megsértésének minősülnek; felhívja a hatóságokat, hogy hozzanak azonnali és feltétel nélküli intézkedéseket, szüntessék meg Montero és Ballesta urak előzetes letartóztatását jólétük és jogaik tiszteletben tartása érdekében, beleértve a tisztességes eljáráshoz, az orvosi ellátáshoz és a jogi tanácsadáshoz való jogot;
2.	felhívja az egyenlítői-guineai hatóságokat annak biztosítására, hogy Montero úr sürgősen orvosi ellátásban részesüljön, és követeli, hogy egészségi állapota miatt azonnal evakuálják;
3.	hangsúlyozza, hogy az önkényes letartóztatások és fogva tartások rontják az ország hírnevét, visszatartják a nemzetközi beruházásokat és együttműködést, és káros hatással lehetnek az EU-val fenntartott kapcsolataira;
4.	felhívja a Bizottság alelnökét/az Unió külügyi és biztonságpolitikai főképviselőjét (alelnök/főképviselő) és az Európai Külügyi Szolgálatot, hogy a spanyol hatóságokkal szoros együttműködésben fokozzák az üggyel kapcsolatos diplomáciai erőfeszítéseket;
5.	komoly aggodalmának ad hangot amiatt, hogy az egyenlítői-guineai igazságszolgáltatás a rezsimnek van alárendelve, az igazságszolgáltatás nem elszámoltatható, a börtönökben rendszeres a kínzás és embertelen körülmények uralkodnak, a politikai ellenzéket folyamatosan üldözik, a véleménynyilvánítás szabadságát súlyosan korlátozzák és az emberi jogokat az országban egyéb módon is megsértik;
6.	sürgeti Egyenlítői-Guineát, hogy írja alá a Szamoai Megállapodást[footnoteRef:1]; [1:  	HL L, 2023/2862, 2023.12.28., ELI: http://data.europa.eu/eli/agree_internation/2023/2862/oj. ] 

7.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a Spanyol Királyság és az Egyenlítői-guineai Köztársaság hatóságainak, az Afrikai Uniónak, valamint az ENSZ főtitkárának.

